Mannskap hilser seilerkongen: - Han er jo seig, han er en stayer
Seilervenner ønsker kongen god bedring: – Dette skal han bare kjempe seg ut av, sier Bjørn Mørland Pedersen (43) til VG. Kong Harald (87) ble tirsdag innlagt på sykehus på øya Langkawi i Malaysia. Norsk og malaysisk helsepersonell behandler ham for en infeksjon. Kongen og dronningen er på privat reise for å feire hans fødselsdag forrige onsdag. – Det er selvfølgelig trist at han får ødelagt ferien på den måten, sier Mørland Pedersen til VG. Han har seilt med kongen i ti år, som mannskap på 8-meteren «Sira». – Det er klart vi blir bekymret. Men vi håper selvfølgelig at det ikke er så alvorlig, at det går fint og at han får den hjelpen han trenger og skal ha. Les siste nytt om kongens innleggelse  Seilervennen er optimist: – Han er jo seig, han er en stayer. Og han har vært med på verre ting før. Dette skal han bare kjempe seg ut av. Han har mye å gi fortsatt. Mørland Pedersen sender gjennom VG de beste ønsker på lagets vegne: – Alle ønsker vi god bedring og regner med å se ham igjen i april-mai, slik at vi får oss noen seilturer igjen til våren. Kong Harald har vært aktiv seiler siden han var guttunge. Hans lidenskap for seil og sjø startet da hans far kong Olav tok ham ombord i Sira helt tilbake i 1939. Han var bare ti år da han for første gang konkurrerte som mannskap for faren under Færderseilasen. Han fikk sin første egne båt i gave av bestefar kong Haakon i 1948. Høydepunktet som konkurranseseiler var da han og mannskapet ble verdensmestere med entonneren «Fram X» i Kiel i 1987. Kong Harald ble europamester i 2005 med «Fram XV» og har deltatt i OL tre ganger. Det internasjonale forbundet for 8-metere beskriver ham som «utvilsomt den mest erfarne 8-meterseileren i verden». Kongen deltok i VM for 8-metere i Genève i Sveits sommeren 2022, men kunngjorde gjennom NRK ved utgangen av året at det var hans siste internasjonale mesterskap. – Med krykker og sånt er det jo ikke så greit å komme seg rundt i båten, sa Kongen. Han var ikke i tvil om hva han ville savne mest: – Kameratskapet. Både ombord min egen båt, men også konkurrenter og venner man har truffet på sin vei i utlandet, sa kong Harald i intervjuet med NRK. Bjørn Mørland Pedersen bekrefter at vennskapet betyr mye for hele laget: – Det som er viktig for vår del, er at vi kan kombinere tur og moro med gode kamerater. Men også det kompetitive, selvsagt. – Kongen liker å konkurrere? – Han har et veldig sterkt konkurranseinstinkt. Gir seg aldri. – Og gir kontante meldinger til mannskapet sitt? – Det er sikkert fortjent, når vi gjør feil – og det gjør vi ofte. – Da får dere høre det? – Absolutt, sier Mørland Pedersen. Det er alltid kongen som sitter ved roret på «Sira». Med seg har han syv høyt meritterte seilere, som alle har mange titler nasjonalt og internasjonalt. – Mange av dere er nesten en generasjon yngre enn kongen? – Han er akkurat som hvilken som helst annen kamerat. – Seilermiljøet synes å være et fristed for kongen? – Jeg tror han føler seg likeverdig og kjenner litt på friheten med oss, sier seilervennen. «Sira»-laget har seilt sammen siden 2008, da den klassiske 8-meteren med det grønne skroget ble fullrestaurert til VM på Hankø samme år. «Sira» har vært i kongefamiliens eie fra 1939, bortsett fra krigsårene og noen år da båten ble gitt som gave til Marinemuseet i Horten etter kong Olavs død. Kong Harald har også stått til rors på et titall større båter ved navnet «Fram». Den siste, «Fram XVIII» ble solgt under pandemien. Men selv om kongens internasjonale karriere som konkurranseseiler er over, har han ikke gått på land, forteller Bjørn Mørland Pedersen: – Vi har seilt litt lokalt de siste årene. Planen til våren er at vi skal få luftet oss med «Sira» og deltatt i treningsregattaer. Det er viktig for oss alle å kjenne konkurransefølelsen. – Er ikke skipperen blitt noe bevegelseshemmet? – Krykkene er en utfordring. Men hodet er veldig til stede!
Kong Harald (87) er innlagt på sykehus i Malaysia med infeksjon Seilervenner ønsker god bedring og håper på treningsregattaer igjen til våren Kongen har vært en aktiv seiler siden barndommen Han har vunnet EM og VM og deltatt i OL tre ganger, men la opp som internasjonal konkurranseseiler etter 2022-sesongen Kongefamilien har hatt båten "Sira" siden 1939. Laget ser frem til at Kongen igjen kan sitte til rors under seilaser i Oslofjorden